Junie 2020: Om die verskil te ken tussen Pink Floyd en George Floyd is Witwerk. - Fontainebleau Gemeenskapskerk
Dalk het jy nog nooit gehoor van 'witwerk' nie. Dis ok, witwerk is 'n woord om iets goed te verduidelik en ja, jy kan witwerk doen sonder om die woord te ken!
Witwerk is Afrikaans en 'n konsep vir Afrikaners. In eenvoudige taal kan ons witwerk beskryf as die proses om sin te maak van leef en wees met 'n wit vel op 'n swart kontinent, hoe om as wit persoon tuis te voel in Suid Afrika. Anders gestel, hoe dink, praat en leef ons op 'n manier dat swart mense ons African sal noem? Ons kan hierdie vrae vra, nie net uit altruisme nie, maar selfs vir eie belang: hoe bou ons 'n land waar ons kinders gaan veilig en welkom voel? Natuurlik praat witwerk direk oor die ding waaroor wit mense sukkel om te praat: rassisme.
Die grootste gevaar in witwerk is nie die gebruik van die k-woord of selfs vrees vir swartmense nie. Die grootste gevaar is om die olifant in die kamer te ontken deur sêgoed soos "ek sien lankal nie meer kleur nie" of "kan ons nie net aanbeweeg nie". Daar is baie artikels en boeke geskryf oor hoekom hierdie sinne nie net naïef is nie, maar oneerlik en wreed. Witwerk begin by grootmense wat vir mekaar sê: "Daar is issues, als is nie ok nie en ons het nie die luuksheid om hierdie hartsake te ignoreer nie."
Terug by pienk mense wat weet wie George Floyd is. Om bewus te wees van sosiale geregtigheid en die stryd teen rassisme is om 'woke' te wees, soos die jonges sê. Woke is maar net wakker, bewus en nie in ontkenning nie. In 2020 weet selfs tieners op skool wie George Floyd is en hoekom sy naam die wêreld aan die praat het. Spaar jouself gerus die drama om Amerikaanse gestryery te herhaal; die les om te ken uit George Floyd is dit: 'n onskuldige swart man is alweer deur 'n wit polisieman in die VSA vermoor. Sy woorde bly by ons: 'I can't breathe'. Rassisme is 'n ding wat wit mense nie raaksien nie, maar wat ons swart broers en susters laat voel hulle kry nie asem nie.
As Christen kan ons nie toeskouers wees nie. Natuurlik is 'keyboard warriors' nie die pad om te gaan nie, al kan dit deel van jou integriteit wees om jou profiel op Facebook swart te maak of selfs met 'n 'Black Lives Matter' (BLM) op straat te loop staan nie. Suid Afrika is baie anders as Amerika, maar rassisme, wat nie verdwyn het na slawerny of apartheid nie, bly rassisme en dis ons probleem. Ons het nie die luuksheid om te sê die dinge is 'n roeping vir party Christene nie. Naaste liefde is nie opsioneel vir 'n dissipel nie. Om God raak te sien in elke mens, om te treur oor onregverdigheid en te veg vir geregtigheid is nie opsioneel vir volgelinge van Jesus nie.
Hierdie dinge is nie politiek nie, dis God se groot opdrag en uitnodiging. Wat wel politiek is, is sekere groepe se konstante poging om wit mense in Suid Afrika as 'victims' oftewel slagoffers uit te beeld. Moorde op Kaapse vlaktes is net so erg soos moorde op plase. Vergeet van 'white victimhood', mense word betaal om daai narratief te dryf. Witwerk leer ons om nie ons voorregte en voorspoed te ontken of af te maak nie. Ons fokus nie op ons regte nie, maar ons voorregte. Dit beteken elke gawe (geld, kennis, bates, ervaring, verhoudings) stel ons tot diens van God en ander. Witwerk leer die Christen dat 'ons mense' mense is, wit en swart saam. Witwerk leer ons dat ons moedertaal nie Afrikaans is nie, maar Koninkrykstaal, God se woorde en God se hart, vir al sy kinders.
Moenie vashaak by protes oor rassisme in die VSA nie. Fokus op ongeregtigheid hier in ons land en leer hoe jy met integritit kan leef soos jy rekonsiliasie en restitusie uitleef tot eer van God.